ཡང་ཟབ་ལས༔ ཌཱཀྐིའི་སུན་བཟློག་བསྡུས་པ་ནི༔  ན་མོ་ཛྙཱ་ན་ཌཱཀྐི་ཡེ༔ མ་འོངས་སྙིགས་མའི་ཡང་ཐ་རུ༔ བསྟན་འཛིན་སྐྱེས་བུ་ཞིང་གཞན་གཤེགས༔ མགོན་མེད་སྙིགས་འགྲོ་ཉམ་ཐག་ཚེ༔ དེ་ཚེ་དེ་ལ་སྨན་པའི་ཐབས༔ བསྟན་འཛིན་སྲོག་གསོས་བདུད་རྩི་བསྟན༔ ལས་རིམ་སྒྲུབ་པ་སྔོན་སོང་རྗེས༔ ཚོགས་དང་བདུད་རྩིར་ཆབ་བྲན་ཅིང༔ དབྱངས་སྙན་བཤུག་པའི་སྒྲ་ཡིས་བསྐུལ༔ བྃ༔ གདོད་ནས་ཀ་དག་སྟོང་ཆེན་ ཀུན་བཟང་མོའི༔ ལྷུན་གྲུབ་གདངས་ལས་ཐུགས་རྗེ་སྒྱུ་མའི་འཕྲུལ༔ ཟུང་འཇུག་མ་ཚོགས་མཁའ་འགྲོའི་ཚོགས་དང་བཅས༔ཐུགས་དམ་དབང་གིས་ གནས་འདིར་གཤེགས་སུ་གསོལ༔ ཉམས་ཐག་སྙིགས་མའི་སེམས་ཅན་ལས་ཀྱིས་མནར༔ དམུ་རྒོད་ཡོ་ལང་དུག་ལྔ་རང་དགར་སྤྱོད༔ དཀར་ཕྱོགས་ གཡེལ་ཞིང་བདུད་སྲིན་རུ་འཛིང་རྒོད༔ དུས་འདིར་འབུམ་ཕྲག་མཁའ་འགྲོའི་སྤྱན་གྱིས་གཟིགས༔ ཐོག་མེད་དུས་ནས་ད་ལྟའི་བར་དག་ཏུ༔ དམ་ཚིག་ཆག་ཉམས་སྒྲིབ་པ་སྦྱངས་པའི་ཕྱིར༔ རྨད་བྱུང་བདེ་ཆེན་ཚོགས་ཀྱི་མཆོད་སྤྲིན་བཞེས༔ དབྱིངས་སྤྱོད་དཔའ་བོ་མཁའ་འགྲོའི་སུན་མ་ཟློག༔ སེམས་ཀྱི་རང་བཞིན་ཡེ་ནས་སངས་རྒྱས་ཀྱང༔ གློ་བུར་ཕྱོགས་ཞེན་མཚན་མའི་རིས་སུ་བཅད༔ རྣམ་མཁྱེན་རིན་ཆེན་ལམ་དང་འགལ་བ་ཡི༔ མ་རྟོགས་འཁྲུལ་བའི་སུན་མ་དབྱིངས་སུ་ཟློག༔ ལྔ་བདོའི་སེམས་ཅན་བསོད་ནམས་དམན་པའི་མཐུས༔ མུན་སེལ་འོད་སྟོང་བདག་པོའི་བསྟན་འཛིན་རྣམས༔ མི་མངོན་ཆོས་ཀྱི་དབྱིངས་སུ་གཤེགས་གྲབ་པའི༔འབོད་པའི་མཁའ་འགྲོའི་སུན་མ་དབྱིངས་སུ་ཟློག༔ཁ་སྦྱོར་བདུན་ལྡན་རྡོ་རྗེ་བཙུན་མོའི་མཁའ༔ རྣམ་པར་ཐར་བ་གསུམ་ལྡན་ཕྱག་རྒྱ་ཆེ༔ རླུང་སེམས་ངོ་བོ་དབུ་མར་གསོད་པ་ཡི༔ མ་དག་སྣང་ཆོས་སུན་མ་དབྱིངས་སུ་ཟློག༔ སྔོན་བྱུང་ལས་དང་མ་རིག་ རྐྱེན་དབང་གིས༔ བཞི་བརྒྱ་རྩ་བཞིའི་ནད་གདོན་བགེགས་ཀྱི་ཚོགས༔ རོ་སྙོམས་ཕྱལ་ཡེ་ཀ་དག་ཀུན་བཟང་ཀློང༔ བར་ཆད་རྟོག་པའི་སུན་མ་དབྱིངས་སུ་ཟློག༔ རིག་མདངས་མཉམ་ཉིད་དག་པ་ཆེན་པོའི་རྩལ༔ ལེགས་ཉེས་སྟངས་འཛིན་རྐྱེན་བསལ་དངོས་གྲུབ་སྟེར༔ ཕྱི་ནང་གསང་གསུམ་དམ་ཅན་ སྲུང་མའི་མཐུས༔ འབུམ་ཕྲག་ཌཱཀྐིའི་སུན་མ་དབྱིངས་སུ་ཟློག༔རྒྱལ་བསྟན་སྤྱི་དང་ཁྱད་པར་རྫོགས་པ་ཆེའི༔ བསྟན་པ་འཛིན་སྐྱོང་སྤེལ་ལ་དབང་འབྱོར་ རྣམས༔ སྐུ་ཚེ་ཞབས་པད་རྡོ་རྗེའི་ཁྲིར་བཞུགས་ནས༔མཛད་ཕྲིན་མཁའ་དང་མཉམ་པའི་དངོས་གྲུབ་སྩོལ༔ མཆོག་གསུམ་རྒྱལ་བ་རྒྱ་མཚོའི་བྱིན་རླབས་དང༔ བདེན་གཉིས་བསླུ་བ་མེད་པའི་བདེན་པའི་སྟོབས༔ རྣལ་འབྱོར་བདག་ཅག་ལྷག་བསམ་དཀར་བའི་མཐུས༔ སྨོན་འབྲས་ཀེག་མེད་བདེ་བླག་འགྲུབ་གྱུར་ཅིག༔ མ་མ་ཧྲིཾ་ཧྲིཾ་སརྦ་ཨེ་ས་བྷྱོ་ཟློག་ཟློག༔ ཞེས་བཟླས་ཚོགས་ཆང་མཆོད༔ ཨེ་མ་རྒྱལ་དབང་པདྨ་ངས༔ ཐུགས་སྲས་རྡོ་རྗེ་བདུད་འཇོམས་དང༔ ཕྱི་རབས་འགྲོ་ལ་སྨན་ཕྱིར་དུ༔ ཡང་ཟབ་མཁའ་འགྲོའི་སུན་བཟློག་འདི༔ ཐུགས་སྲས་རྡོ་རྗེ་བདུད་འཇོམས་དང༔ནམ་སྙིང་མཚོ་རྒྱལ་རྣམས་ལ་གཏད༔ ནམ་ཞིག་སྣ་ནམ་སྤྲུལ་བ་ལ༔ སྐུ་ཚེ་རྐྱེན་གྱིས་བསྒྱུར་བ་ལ༔ སྲོག་གི་
བདུད་རྩི་འདི་ཕྲད་ན༔ མཛད་པ་མཐར་ཕྱིན་འབྲེལ་ཚད་འདྲེན༔ བཀའ་འདི་སྔགས་ཀྱི་བདག་མོས་སྲུངས༔ དམ་མེད་བུ་ལ་གུ་ཧྱ་རྒྱ༔ དམ་ལྡན་བུ་ལ་གཏད་དོ་རྒྱ༔ དུས་སུ་བབ་ཚེ་སྤེལ་ཅིག་རྒྱ༔ ས་མ་ཡ༔རྒྱ་རྒྱ་རྒྱ༔ཞེས་པའང་བཀའ་དྲིན་མཚུངས་མེད་བླ་མ་རིན་པོ་ཆེ་པདྨ་དབང་ཆེན་དགྱེས་པའི་རྡོ་རྗེའི་
སྐུ་ཚེ་ཞབས་པད་བརྟན་ཕྱིར་དུ༔ ནེའུ་ཆུང་སྤྲུལ་བསྒྱུར་དུ་རློམ་པ་ཁོ་མོ་པདྨ་དབང་ཆེན་བཞད་པའི་ལྷ་མོས་གཏན་ལ་ཕབ་པའི་ཡི་གེ་པ་ནི་གཏན་གྲོགས་འཇིགས་མེད་པས་བགྱིས་དགེ་ཞིང་བཀྲ་ཤིས་པར་གྱུར་ཅིག།